Zelda a link between worlds

The Legend of Zelda: A Link Between Worlds a zo ur c'hoari-video gwezh-avantur krouet e 2013 gant Nintendo evit an Nintendo 3DS. Ar 17vet eus an heuliad The Legend of Zelda eo ar c’hoari-mañ ha dont a ra just war-lerc’h an titl The Legend of Zelda: A Link to the Past eus 1991. E miz Ebrel 2013 eo bet embannet A Link Between Worlds en Aostralia, e miz Du en Europa hag Amerika an Norzh, hag ur miz war-lerc'h e Japan.

Tremen a ra an istor bloavezhioù goude darvoudoù A Link to the Past. Ar c'hoarierien a c'hoari roll Link, hag en em laka da zegas ar peoc'h en-dro e rouantelezh Hyrule goude ma voe tapet ar briñsez Zelda gant ar sorser drouk Yuga, just a-raok tec'hout kuit dre ur frailh e bed kenstur Lorule. Yuga a fell dezhañ skrapañ ar Seizh Fur hag implijout o galloud evit adsevel a varv da vev ar Roue diaoul Ganon. Nebeut amzer goude bezañ staget gant e avantur, Link a gav un dro-vrec’h hud a ro dezhañ ar galloud da vezañ mesket gant ar mogerioù evel ul livadur 2Vent. Dre-se, gellout a ra Link mont betek lec'hioù nevez ha beajiñ etre bedoù Hyrule ha Lorule.

Diorroadur ar meizad a oa komañset gant ur skipailh bihan e 2009, un tammig goude ma oa bet echuet Spirit Tracks. E-pad ar prantad-se e oa bet patromet mekanikoù c'hoari evit meskañ an dudenn ouzh ar mogerioù. Koulskoude e voe meur a skoilh gant an diorren hag ar raktres a baouezas penn-da-benn e dibenn 2010, pa voe adkaset ar skipailh diazez da blediñ gant raktresoù disheñvel. Adkregiñ a reas an diorren e 2011 ha produet e voe ar c’hoari da vat e 2012. Goulennet e oa bet gant krouer an heuliad, Shigeru Miyamoto, diazezañ bed ha lec'h ar c'hoari war A Link to the Past, daoust ma oa bet adlabouret kalz a dakadoù. Klasket e oa bet gant tresourien ar c'hoari adsoñjal diazezoù an heuliad, ar pezh a gasas daou gemm bras e framm ar c'hoari : reiñ an tu d'ar c'hoarierien da echuiñ an darn vrasañ eus an tourioù-meur en urzh a fell dezho, ha lakaat e pleustr ur reizhiad feurmiñ traezoù.

A Link Between Worlds a voe meulet gant ar vurutellerien, roet e voe pour d'e sonerezh, e c'hoari dedennus, e elfennoù nevez hag ur santimant hiraezh, daoust ma oa bet burutelladennoù kemmesk war ar stil arzel. Gounezet ez eus bet leun a brizioù gant ar c'hoari. Gwerzhet ez eus ouzhpenn 2,5 milion a skouerennoù er bed a-bezh e-kerzh ar pemp miz kentañ, hag ouzhpenn 4,26 milion e 2022. Un heuliad eeun en deus bet, Tri Force Heroes, e miz Here 2015.

  Daveennoù 
1.https://www.jeuxvideo.com/news/2013/00068469-zelda-3ds-decouvrez-lorule-et-hilda.htm

2.https://www.siliconera.com/legend-zelda-link-worlds-place-zelda-timeline-detailed/

3.https://www.p-nintendo.com/news/zelda-a-link-between-worlds-des-artworks-entre-deux-mondes-236039

Rummad:C'hoarioù video 2013
Rummad:C'hoarioù video Zelda